b"\n_START_ARTICLE_\nCannes\n_START_SECTION_\nGeografi\n_START_PARAGRAPH_\nCannes ligger p\xc3\xa5 den delen av Rivieraen som kalles C\xc3\xb4te d'Azur med kort vei til Alpene. Byene er kjent for sine fine sandstrender (i motsetning til Nice). De fleste strendene langs hovedgaten, Boulevard de la Croisette, disponeres av hoteller, men det finnes ogs\xc3\xa5 offentlige strender, spesielt mot vest i retning Cannes Bocca.\n_START_SECTION_\nHistorie\n_START_PARAGRAPH_\nFra middelalderen og til tidlig p\xc3\xa5 1800-tallet var Cannes en liten fiske- og jordbruksby. P\xc3\xa5 1830-tallet begynte franske aristokrater og velst\xc3\xa5ende utlendinger \xc3\xa5 bygge feriehus i omr\xc3\xa5det og byen endret seg gradvis til et ferie- og rekreasjonssted._NEWLINE_Lord Henry Peter Brougham (1778\xe2\x80\x931868) tilskrives mye av \xc3\xa6ren for Cannes utvikling. Lord Henry var en respektert og talentfull britisk politiker i sin tid og oppdaget Cannes p\xc3\xa5 vei til Italia i 1834. Han kj\xc3\xb8pte omr\xc3\xa5der vest for Suquet (gamlebyen) og brukte s\xc3\xa5 sine mange kontakter i fransk politikk til \xc3\xa5 utvikle omr\xc3\xa5det.\n_START_SECTION_\n\xc3\x98konomi\n_START_PARAGRAPH_\nOmr\xc3\xa5det rundt Cannes har tiltrukket seg virksomheter innen teknologi. I fjellene bak Cannes ligger blant annet Sophia-Antipolis som har en spesielt stor konsentrasjon av slike virksomheter._NEWLINE_Cannes Film Festival som holdes hvert \xc3\xa5r i mai er viktig b\xc3\xa5de for byen og for hele verdens filmindustri. Denne festivalen er kanskje ogs\xc3\xa5 den enkeltbegivenhet som har bidratt mest til \xc3\xa5 gj\xc3\xb8re Cannes kjent verden over. Mange store stjerner innenfor film pleier \xc3\xa5 delta p\xc3\xa5 denne festivalen. F\xc3\xb8rsteprisen heter Gullpalmen eller Palme d'Or. Festivalen ble f\xc3\xb8rste gang arrangert i 1946 (f\xc3\xb8rste festival ble utsatt fra 1939 p\xc3\xa5 grunn av krigen)._NEWLINE_Ellers har byen en TV-festival hvert \xc3\xa5r i september, mens reklamefilmindustrien inntar byen med sin festival hvert \xc3\xa5r i juni. Takket v\xc3\xa6re de store, internasjonale festivalene, har byen bygd et stort, moderne festivalpalass p\xc3\xa5 en attraktiv tomt ved Boulevard de la Croisette._NEWLINE_Mellom de store festivalene er det en rekke kulturarrangementer i byen, b\xc3\xa5de innen musikk og drama.\n_START_SECTION_\nTransport\n_START_PARAGRAPH_\nCannes ligger ved hovedjernbanelinjen mellom Italia og Marseille og betjenes av hurtigtoget TGV, interregionale- og regiontog. Cannes jernbanestasjon ligger n\xc3\xa6r sentrum. I tillegg til at en rekke busslinjer har stoppested ved stasjonen er det ogs\xc3\xa5 buss-stasjon ved r\xc3\xa5dhuset._NEWLINE_N\xc3\xa6rmeste internasjonale flyplass er Nice \xe2\x80\x93 C\xc3\xb4te d'Azur._NEWLINE_I sentrum kj\xc3\xb8res elektriske busser \xe2\x80\x93 E-LO \xe2\x80\x93 og \xe2\x80\x9dcabrioletbusser\xe2\x80\x9d betjener i h\xc3\xb8ysesongen strekningen mellom r\xc3\xa5dhuset og Palm Beach Casino."